Verskillende eenhede span saam vir veilige feestyd | News24
Verskillende eenhede span saam vir veilige feestyd
J.P. Smith, burgemeesterskomiteelid vir veiligheid en sekuriteit, spreek die hoofde van wetstoepassingsagentskappe toe tydens die aankondiging van die Stad Kaapstad se geïntegreerde veiligheidsprogram vir die feestyd. FOTO: brenden ruiter
Verskeie wetstoepassingsagentskappe het onlangs hul gebeurlikheidsplanne vir die feestyd by die Vervoer-beheersentrum in Goodwood bekendgestel.
Die polisie, die metropolisie, die Stad Kaapstad se spesiale ondersoekeenheid en wetstoepassers, die brandweer en rampbestuur het almal aangekondig hoe hulle deel van 'n geïntigreerde program gaan werk.
J.P. Smith, burgemeesterskomiteelid vir veiligheid en sekuriteit, het met die aankondiging 'n beroep op die Stad en die provinsie se inwoners gedoen om verantwoordelikheid vir hul eie veiligheid te neem.
"Ons kan soms nie die onnoselheid van mense glo nie. Die meeste goed gebeur net omdat mense onnosel is, veral waar drank betrokke is. Dit is moeilik om te glo dat ons steeds tot 50 dronkbestuurders in 'n woonbuurt aankeer," sê Smith.
Ian Schnetler, die brandweerhoof, het 'n beroep op inwoners gedoen om nie die brandweerstasie se direkte lyn nie, maar eerder die noodnommer, 107, te skakel.
"Wanneer jy die stasie bel, is dit moontlik dat niemand daar is nie. As jy die noodnommer bel, kan ons dadelik in kennis gestel word waar die brand is. Al 30 ons stasies is op 'n gereedheidsgrondslag. Drie helikopters – een in Stellenbosch en twee by Nuweland – is ook op 'n gereedheidsgrondslag geplaas. Tydelike brandbestryders is tot Mei gekontrakteer om veral met veldbrande te help," sê Schnetler.
Dan Plato, provinsiale parlementslid vir gemeenskapsveiligheid, het die samewerking tussen die agentskappe verwelkom. "Nie een agentskap kan sonder die ander funksioneer en hoop om suksesvol te wees nie. Samewerking is belangrik om almal in dié tyd veilig te hou," sê Plato.